  Виталий Пронин Историез тодэ вайытэ писатель Николай Кузнецов. Удмурт Элькун вордӥськиз бугырес вакытъёсы. Дышетскем адямиос трос ӧй вал. Но соослэн бадӟым лулкужымзылы луыса кылдӥз Удмурт Республика. Зэм, тужгес яркыт азьветлӥсьёсмы ыбемын-быдтэмын вал. Историез тодэ вайытэ писатель Николай Кузнецов. - Николай Спиридонович, Вотской автономной областез кылдытон капчиен ӧз мыны. Мар пумысен ченгешонъёс вал?- Область кылдытон сярысь декрет улэ В. Ленин кинюртэмзэ пуктӥз 1920-тӥ арын 4-тӥ ноябре. Но со азьын туж трос уж лэсьтэмын, документъёс люкамын вал. Тужгес яркытэз удмурт адямиос пӧлысь одӥгез - Константин Яковлев - шуиз, люкано, пе, удмуртъёслэсь ӧтчамзэс.  1918-тӥ-1919-тӥ аръёсы музъеммы вылын Граждан ож мынӥз на. Но висказ, 1918-тӥ арын, Алабгоын ортчиз удмуртъёслэн нырысетӥ ӧтчамзы. Отчы калык, узыръёслы, начаръёслы люкиськытэк, пыриськиз. Съездын трос вал священникъёс, ӟеч улӥсь крестьянъёс. Удмурт калык дась луэмзэ вераз, нимаз автономия кылдытыса, ӟучъёсын артэ ик улыны.Автономия кылдытон бордын трос ужазы Трокай Борисов, Кузебай Герд. Соос - удмурт калыклэн кык бурдъёсыз. Мар лэсьтэ вал кунлык кылдытон ласянь Трокай, аслаз творчествояз, кылбуръёсаз, статьяосаз туж валаса вералляз Герд.Асьмеос 1919-тӥ арез ӵемысь тодамы но ум вайылӥське, но ӵапак со арын, тӧдьыосты уллям бере, туж трос уж лэсьтэмын. Кӧня пумиськонъёс радъяськизы! Интеллигенциен, нылкышноосын, дышетӥсьёсын, пӧртэм мукет удысъёсын тыршисьёсын.Трокай Борисов комиссариатлэн тӧроезлэн воштӥсез вал. Зэм, кенешын бадӟым кивалтӥсе сое бырйизы, но Борисов аслэсьтыз интызэ сётӥз Иосиф Наговицынлы - революционерлы, профессионаллы. Та азьлань учкыса, малпаськыса лэсьтэм вамыш вал. Трокай валаз, дыр, комиссариатэн кивалтыны революционерез ик пуктозы шуыса.Али паймоно: Борисовлэн вал вылӥ дышетскемез, Наговицынлэн - вить класс. Наговицын кивалтӥсь сямен Москваысь кивалтӥсьёс дортӥ ветлӥз, со областьмылэн ымнырыз вал. Нош тужгес секыт ужез нуиз воштӥсез - Борисов. Со сыӵе зол организатор вал! Калыкез дышетонъя управлениез кылдытӥз, Облземуправлениез валтӥз, удмурт калыкез политика, культура ласянь ӝутыны тыршиз. Но Борисовлэн политикаез ӧз кельшы Ижысь коммунистъёслы. Соос малпало вал: тужгес бадӟым адямиос - пролетариат, нош мукетъёсыз соосъя кариськыны кулэ.Озьы ке но Ижысь пролетариатлы пумит кызьы ке луиз ик шоркарез Глазовын карыны. Со вакытэ Глазовын туж трос удмуртъёс уло вал. Но Ижысь коммунистъёс ӧз буйгалэ, ӝыны ар ортчыса, шоркар луиз Ижын. Вал на «Платформа 42-х» кужым. Таяз пыро вал ӟучъёс но, удмуртъёс но. Соос но асьсэлэсь куасалтыны выризы: шоркар, пе, Сарапулын мед луоз. Тӥни сыӵе бугырес вакытэ ужано луиз Борисовлы. Туж секыт вал. Куинетӥ партконференция дыръя Борисовез ваньзы тышкаськизы. Трокай туж оскиз: Наговицын со понна дурбасьтоз, юн кылзэ вералоз. Но кивалтӥсь вань калык азьын шуиз: «Борисов котырын вырись адямиослы оскыны уг яра». Бӧрысь Трокаез эшшо коказы на, шуо, виыны но малпало вал. 1925-тӥ арын Борисов удмурт музъем вылысь ватскыса выллем кошкиз. Солы дурбасьтыса, пе, поэт Алексеев ошиськыны но малпа вал. Кин со Алексеев? Со вакыт али но рос-прос эскерымтэ. Али но утчамтэ на Гердэн верам нимтулъёс. Кин ужаз Борисов вӧзын? Умой-умой эскеронъёс, статьяос ӧвӧл.Малпасько, республикалэн вордӥськон нуналыз азьын ортчытъяно удмурт историлы сӥзем декада. «Удмурт Кенешлэн» кужыменыз сое вань ёросъёсын, городъёсын лэсьтыны луоно. Удмурт автономиез кылдытон бордын ужам ог 15 адямиез гинэ вераны быгатӥсько. Но соосты котькудзэ нимаз эскероно ук. 1918-тӥ арын Елабугаын ортчиз удмуртъёслэн нырысетӥ съездзы.- Малы таин историкъёс уг выро?- Уг валаськы. Соос эскеро 16-тӥ-19-тӥ дауръёсты, 20-тӥзэ - нокин но!Историяя, кылъя но литературая Удмурт институтлэн азьвыл кивалтӥсезлы К. Куликовлы вазиськылӥ вал: тани удмуртъёслэн нырысетӥ съездысьтызы туспуктэм, тани адямиос, кинъёс бордысен кылдӥз Удмурт Элькун. Малы одӥг историк но уг эскеры: кинъёс со, мар лэсьтӥзы? Отысь ӝынызэ ке но азьветлӥсьёсмес тодысалмы ке, улонмы валамонгес луысал. Куддыръя куинь-ньыль чур но туж дуно ук.- Удмуртъёслэн ныры-сетӥ ӧтчамысьтызы тросэз делегатъёс репрессировать каремын. Соин соос сярысь ивор люканы секыт, вылды. - Озьы. Малпасько, одӥг куиньмосэз репрессиос улэ шедизы. Трос адями быриз коллективизация дыръя, 1928-тӥ-1930-тӥ аръёсы.Зэмос репрессиос кутскизы 1932-тӥ арысен. Быриз туж трос визьмо интеллигенция. Репрессиос улэ шедем коми профессор В. Налимов шуиз: сое, мае ми лэсьтӥм асьме калыкмы понна 20-тӥ аръёсы, шуо вал национальное возрождение, нош 30-тӥ аръёсы сое ик контрреволюция шуыны кутскизы...Малпасько, 1920-тӥ аръёсы раскулачить каремъёс, палэнэ келямъёс пӧлысь 60-70 процентэз быризы, нош кылемез 1930-тӥ аръёсы доразы бертӥзы. Соос ӵашетыны ӧдъязы: вот, тӥ умойтэм лэсьтӥды, совето власть янгыш. Сталин доры трос сыӵе бумагаос вуизы. Вӧсь карем адямиосты валаны луэ, но… 1932-тӥ арын 2-тӥ июле Политбюролэн заседаниез ортче. Отын решение куто: азьвыл кулакъёсты репрессировать кароно. Нош 30-тӥ июле потэ ни НКВД-лэн 00447 номеро приказэз. Отын пусъемын, азьвыл кулакъёсты, тушмон мылкыдын улћсьёсты ваньзэс репрессировать кароно, 5-тӥ августысен кутскыса, 4 толэзь ӵоже. Котькуд улослы пуктӥськиз план: кӧня адямиез быдтоно, кӧнязэ пытсано. - Кылэме вань, Удмуртия, пе, репрессиосъя планзэ кык полэс быдэстэм.- Озьы. Кулэ вылэм 200 адямиез ыбыны, 300 адямиез 10 арлы тюрьмае келяны. Но Удмуртиын 1930-тӥ аръёсы ыбемын 416 адями. План кык поллэсь трослы быдэстэмын...- Ма, воксё ӧз валалэ шат, мар даурто?! - Та юанлы валэктон, сомында аръёс ортчыса но, уг шедьтӥськы. Ыбемъёс-быдтэмъёс пӧлын вал туж визьмо интеллигенция но, властьлы пумит мылкыдзэс верам огшоры адямиос но.1950-тӥ аръёсы ортчиз репрессилэн кыкетӥ тулкымез. Ӝабырскизы Быдӟым ож дыръя пленэ шедьылэмъёс но соосын эшъяськисьёс борды. Малы? Ож ортчиз, улон ӟечгес уг луы. Ожгарчиосмы адӟизы, кызьы умой улӥзы Европаын, та пумысен вераськыны кутскизы. Политбюро малпаз, дыр, таоссэ но быдтоно ни...- Репрессиос улэ шедемъёслэсь чылкыт нимзэс берыктон сярысь закон кутэмын 1991-тӥ арын. Ар ортчыса, потӥз ини быдтэм удмуртъёслы сӥзем «Шимес пеймытысь» ужды. Россиын нырысетӥез сыӵе книга! Паймисько: ку гинэ вуттӥды?- Мон ваньзэ лэсьтӥ калык доры сое ӝог вуттон понна. Бӧрысь потӥзы ӟуч, англи кылын книгаосы. Ваньмыз пыкиськемын зэмос документъёс вылэ. Вакыт воштӥське, но та книгаосты лыдӟыса, котькудӥз ачиз малпаськоз ни, мар вал но кыӵе дунъет солы сётоно. Зэмос учыръёслы пумит уд мыны.Кӧня вӧсь карем адямиосын вераськи, соос шуизы: власть воштӥське, вордӥськем шаер кыле!Удмурт Элькунмес кылдытонэ трос лулкужым понэмын. Соин ик утёно но сюлмысьтымы яратоно сое. Елена Миннигараева Туспуктэмъёс УдГУ-лэн Лыдӟиськон юртэзлэн Теги: даноадямиос история Кенешон Удмуртилэнкунлыкбасьтоннуналэз Удмуртия  